Matkalla Kouvolaan

Vuosina 2013-2016 isäni jäätyä yksin matkustin lähes joka viikko Kouvolaan viettääkseni päivän tai kaksi hänen kanssaan. Ajomatkalla kuutostiellä aamuisin ja iltaisin oli hyvää aikaa katsella maisemia. Ne muodostivat mieleeni jonkunlaisen kuvaston, joka ensimmäisenä nousi esiin maalauksissani. En kuitenkaan pystynyt nimeämään maalausten paikkoja enkä edes yrittänyt sitä.

Maalaukset eivät ole kovin esittäviä – pikemminkin ne ovat nopeita väläyksiä jostakin, joka vilahti pois kirjaimellisesti ohikiitävänä hetkenä. Joskus mietin pitäisikö maalata mukaan myös auton tumma kojelaudan tai katon reunus. Jätin ne kuitenkin pois.

Työt ovat aika tummia johtuen varmaankin varhaisesta tai myöhäisestä ajamisen ajankohdasta. Syksy uhkeine väreineen kiinnosti aina, erityisesti Kouvolaan mennessä, jolloin pelloista nousi värikylläistä katsottavaa. Auringonlaskut olivat erityisiä juuri Lapinjärven kohdalla – silloin koko taivas loisti liekeissä tavalla, jota harvoin näkyi missään muualla. Pieniä värikkäitä kesänäkymiä nousi mieleen satunnaisesti. 

Nämä matkat antoivat minulle tilaisuuden muistella elämääni Korian varuskunnassa ja Kouvolan Tyttölyseossa. Suhteeni näihin organisaatioihin monipuolistui matkojen aikana; Tyttölyseon tiukka elämä ja sen säännöt eivät enää koskettaneet minua niin kipeästi kuin aikoinaan, ja varuskunnan harmaa maailma sai väriä.

Isän poismenon jälkeen olen käynyt edelleen Kouvolassa, nyt enää kuukausittain. Matka tuntuu aina rikkaalta ja kiinnostavalta. Olen luonut suhteen reittiin mennen-tullen. Voin varmaankin ajaa sen mielessäni edestakaisin. Muistan tien varsien näkymät varsin tarkkaan. Kauneinta valo on ennen Elimäkeä olevilla alavilla mailla. Peltojen eri värisävyt nousevat esiin ja muodostavat kontrasteja toisilleen. 

Kakkoskuskin paikalla istuessani otin myös valokuvia. En kuitenkaan koskaan maalannut suoraan niiden perusteella.




